ડૉક્ટર હોવાની સાથે-સાથે તેઓ સમાજસેવામાં પણ આગળ પડતા છે. ૧૯૯૫માં એક ઇન્ટરનૅશનલ આઇ બૅન્ક ખોલાવવામાં તેમનો ફાળો હતો. આ એ સમય હતો જ્યારે ૨-૩ વર્ષની રાહ જોયા પછી કૉર્નિયાનું દાન મળતું અને ટ્રાન્સપ્લાન્ટ શક્ય બન્યું હતું. આ સમયે આઇ બૅન્ક ખોલાવીને તેમણે ઘણા દરદીઓની મદદ કરી હતી. પોતાની રિટાયરમેન્ટ માટે તેઓ કહે છે, ‘એ સમય ગયો જ્યારે લોકો સમજતા કે ૬૦ વર્ષે જીવન પતી ગયું છે. આજે તો ૬૦ વર્ષ એક નવો જોશ અને નવી સમજ આપી જાય છે. મને ખ્યાલ છે કે હજી ઘણું કામ કરવાનું બાકી છે. મારી ક્ષમતા હજી ઘણી છે અને એનો ઉપયોગ કરવા માટે પણ રિટાયર તો હમણાં નહીં થાઉં. ઉંમર હંમેશાં એનું કામ કરે અને માણસે પોતાનું કામ કરવું જોઈએ.’